C 20/10
FI
Euroopan unionin virallinen lehti
20.1.2023
30) Komissio ottaa huomioon muuttuvan uhkaympäristön ja toimii yhteistyössä jäsenvaltioiden kanssa, kun sitä pyydetään unionin pelastuspalvelumekanismin yhteydessä a) analysoimaan ja testaamaan olemassa olevien reagointivalmiuksien riittävyyttä ja operatiivisia valmiuksia jatkuvasti; b) seuraamaan säännöllisesti ja tunnistamaan mahdollisesti merkittäviä puutteita Euroopan pelastuspalvelureservin ja rescEU:n reagointivalmiudessa; c) tehostamaan edelleen monialaista yhteistyötä, jotta voidaan varmistaa asianmukainen reagointi unionin tasolla, ja järjestämään säännöllisiä koulutuksia tai harjoituksia tämän yhteistyön testaamiseksi yhteistyössä yhden tai useamman jäsenvaltion kanssa; d) kehittämään edelleen EU:n hätäavun koordinointikeskusta unionin tason monialaisena hätäapukeskuksena vaikutusten kohteena oleville jäsenvaltioille suunnattavan tuen koordinoimiseksi.
31) Neuvosto on sitoutunut aloittamaan työn hyväksyäkseen suunnitelman, joka koskee koordinoitua reagointia kriittisen infrastruktuurin merkittäviin häiriöihin, joilla on kriittistä rajatylittävää merkitystä.
Siinä kuvataan ja esitetään jäsenvaltioiden ja EU:n toimielinten, elinten, toimistojen ja virastojen välisen yhteistyön tavoitteet ja muodot kriittiseen infrastruktuuriin kohdistuviin poikkeamiin reagoimisessa.
Neuvosto odottaa kiinnostuneena tätä suunnitelmaa koskevaa, asiaankuuluvien unionin virastojen tuen ja panostuksen pohjalta tehtyä komission ehdotusta.
Suunnitelman on oltava täysin yhdenmukainen ja yhteentoimiva hybridiuhkien torjumista koskevan unionin operatiivisen protokollan (EU Playbook) kanssa, siinä on huomioitava olemassa oleva suunnitelma koordinoiduksi tavaksi reagoida laajamittaisiin rajatylittäviin kyberturvallisuuspoikkeamiin (12) ja -kriiseihin ja NIS 2 -direktiivissä säädetty EU-CyCLONen toimeksianto, minkä lisäksi siinä on vältettävä rakenteiden ja toiminnan päällekkäisyyttä.
Tässä suunnitelmassa olisi noudatettava täysimääräisesti olemassa olevia IPCR-järjestelyjä reagointitoimien koordinoimiseksi.
32) Komissiota pyydetään kuulemaan asiaankuuluvia sidosryhmiä ja asiantuntijoita 20 kohdan a alakohdassa tarkoitetun selvityksen yhteydessä esitettävistä asianmukaisista toimenpiteistä, jotka liittyvät mahdollisiin merenalaista infrastruktuuria koskeviin merkittäviin poikkeamiin, sekä kehittämään edelleen varautumissuunnittelua, riskiskenaarioita sekä päätöksessä N:o 1313/2013/EU asetettuja unionin katastrofivalmiutta ja -palautuvuutta koskevia tavoitteita.
IV LUKU: KANSAINVÄLINEN YHTEISTYÖ
Jäsenvaltiotason toimet 33) Jäsenvaltioiden olisi tehtävä tarvittaessa ja unionin lainsäädännön mukaisesti yhteistyötä asiaankuuluvien kolmansien maiden kanssa, kun kyseessä on merkitykseltään huomattavan rajatylittävän kriittisen infrastruktuurin häiriönsietokyky.
34) Jäsenvaltioita kannustetaan tekemään yhteistyötä komission ja korkean edustajan kanssa, jotta voidaan tehokkaasti puuttua kriittiseen infrastruktuuriin kohdistuviin riskeihin kansainvälisillä vesillä.
35) Jäsenvaltioita pyydetään yhteistyössä komission ja korkean edustajan kanssa osaltaan nopeuttamaan puitteista EU:n koordinoidulle hybridikampanjoihin reagoinnille 21 päivänä kesäkuuta 2022 annetuissa neuvoston päätelmissä mainittujen EU:n hybridivälineistön ja täytäntöönpano-ohjeiden laatimista ja täytäntöönpanoa ja sen jälkeen käyttämään niitä, jotta EU:n koordinoitua hybridikampanjoihin reagointia koskevat puitteet pantaisiin kaikilta osin täytäntöön erityisesti harkittaessa ja valmisteltaessa kattavaa ja koordinoitua unionin reagointia hybridikampanjoihin ja hybridiuhkiin, myös niiden kohdistuessa kriittisen infrastruktuurin ylläpitäjiin.
(12) Koordinoidusta reagoinnista laajamittaisiin kyberturvallisuuspoikkeamiin ja -kriiseihin 13 päivänä syyskuuta 2017 annettu komission suositus (EU) 2017/1584.